નીતિન પટેલ સામે કેમ ઝૂક્યા BJPના બાહુબલીઓ?
You are here :HOME >> NEWS >> GUJARAT >> નીતિન પટેલ સામે કેમ ઝૂક્યા BJPના બાહુબલીઓ?
સમય સાચવી લેવાના ઇરાદાથી: ગુજરાતના નાયબ મુખ્ય પ્રધાન ખરેખર પાર્ટીની પૂંછડી દબાવીને બેઠા હતા અને તેમની સાથે BJPના દસથી પણ વધારે વિધાનસભ્યો હતા જેઓ બળવો કરવા માટે પણ તૈયાર હતા
નીતિન પટેલને રાજી રાખવા માટે વર્ષના અંતિમ દિવસે, રવિવારે ગુજરાત BJPએ તેમનું માન રાખીને સૌરભ પટેલ પાસેથી નાણાખાતું લઈને એ ખાતું તેમને આપી દીધું, જેનું આર્ય સૌકોઈને છે. BJP કદાવર છે અને BJP ક્યારેય કોઈ નેતા સામે ઝૂકી નથી એવા સમયે BJP અને BJPના બાહુબલી સ્તરના અમિત શાહ તથા ખુદ વડા પ્રધાન નરેન્દ્ર મોદી પણ માની ગયા અને નીતિન પટેલની સામે ઝૂકી ગયા.
આવું થવાનું કારણ શું?
આ પ્રશ્નના જવાબમાં નીતિન પટેલની તાકાત છુપાયેલી છે અને હકીકત એ જ છે કે નીતિન પટેલ ખરેખર BJPની પૂંછડી દબાવીને બેઠા હતા. નીતિન પટેલ ભલે જાહેરમાં ન સ્વીકારે પણ એ સાચું જ છે કે તેમની સાથે દસથી પણ વધારે BJPના વિધાનસભ્યો હતા જે બળવો કરવા માટે તૈયાર હતા. શનિવારે આખી રાત આ બાબતમાં વિચારણાઓ ચાલી છે અને નીતિન પટેલ જો પક્ષ છોડી દે તો શું પરિસ્થિતિ થાય એના પર વિચારણા થઈ હતી. નીતિન પટેલને મોટા ખાતા સિવાયનું કોઈ સમાધાન ખપતું નહોતું એટલે BJPએ તેમની સામે ઝૂકીને નાણાખાતું આપી દીધું.
નીતિન પટેલનો શું હતો પ્લાન?
નીતિન પટેલ પક્ષપલટો નહોતા કરવાના એ સો ટકા સાચી વાત છે, પણ જો સોર્સની વાતને સાચી માનો તો નીતિન પટેલ અસંતોષી વિધાનસભ્યોને લઈને વિધાનસભાનો બૉયકૉટ કરી BJPને લઘુમતીમાં મૂકી દેવા માટે તૈયાર હતા. BJP લઘુમતીમાં આવે અને એ પણ ગુજરાતમાં BJP લઘુમતીમાં આવે તો ચોક્કસ એની અસર આખા દેશમાં પડે અને BJPની આબરૂના લીરા ઊડી જાય. આવું ન બને એટલે સમય સાચવી લેવાના ઇરાદે જ BJPના બાહુબલીઓ નીતિન પટેલ સામે ઝૂકી ગયા અને અત્યાર પૂરતી તેમની ઇચ્છાને માન આપીને નાણાખાતું તેમને આપી દીધું. જોકે એ વાત પણ એટલી જ સાચી છે કે BJPના સિનિયર્સ કિન્નાખોરી રાખી શકે એમ છે અને એ કિન્નાખોરી સાથે જ હવે નીતિન પટેલનું પત્તું કાયમ માટે કાપે અને તેમની રાજકીય કારકર્દિી ખતમ પણ કરી શકે છે.